Թանգարանի մեկ այլ ծրագիր՝ «Սկզբում նայիր, հետո տես», խաղային սեմինարների շարք է, որի մասնակիցները մեկնաբանում են, թե ինչ են տեսնում արվեստի գործերում՝ այդպես մարզելով իրենց վիզուալ գրագիտությունը և համեմատելով այն մյուս մասնակիցների դիտարկումների հետ։ Իսկ «Փոփոխության գործակալները» թանգարանի հետ իրականացվող այն ցանցային ծրագրի մասնակիցներն են, ովքեր հավատում են, որ քաղաքային և սոցիալական փոխակերպումները հնարավոր են նաև թանգարանի միջոցով։ Համադրված ծրագրերից մեկը, օրինակ, Այնդհովենում անցկացվող հեծանվային զբոսանքների շարք է, որն օգնում է տեսնել քաղաքի այլընտրանքային վայրերը, երթուղիները և ստեղծարար նախաձեռնությունները։ Վան Աբբեում եղել եմ մի անգամ, բայց այն ինձ ոգևորում է իր քաղաքականությամբ, որոշումներով, ցուցադրություններով, քննարկումներով, հայտարարություններով, երազանքներով և տեսիլներով։ Վան Աբբեն միակը չէ, բայց աշխարհի քարտեզի վրա տեղակայված այն թանգարաններից է, որի կարևոր հաղորդագրությունները հասնում են Երևան կամ այնտեղ, որտեղ գտնվում եմ։